**ŠKOLA U DOBA KORONE**

19:30h 23.04.2020.

Draga Megi,

Znam da sam ti malo dosadna ovih dana, ovih dugih sati, beskrajno dugih, gotovo nikada dužih, ali trenutno imam samo tebe, ti me pažljivo slušaš, i trpiš, žao mi je što mi ne možeš odgovoriti, mada kada bolje razmislim odgovora nema.

Danas sam uradila nešto ružno, ukrala sam mamin dnevnik, ona ih ima nekoliko u kojima je do detalja pisala nekoj Ani ali ne smem da je pitam ko je Ana jer će shvatiti. Prepisaću ti samo jedan odlomak koji sam jedva pročitala jer su slova prilično izbledela.

06.04.1999.

Draga Ana,

Pre par dana napunila sam 25 godina u podrumu, svećice na torti su mi zamenile detonacije u daljini, očajni likovi mojih roditelja, sestre i bake, u podrumu je bilo jako hladno i svi smo ćuteći slušali sa koje strane se ruši, uz neki stari radio, ne gledajući se, svako u svojim mislima. Mene je po malo gušilo i suze su mi lile same jer mi se vraćao „ film“ sa predhodnog rođendana, sa diplome koju sam išla da primim, sa žurke posle toga, kada je čitavo dvorište bilo ispunjeno lampionima i balonima koji su pucali od vetra i nervirali me, sada mi taj zvuk liči na neku divnu pesmu. Nebo je bilo puno zvezda i široko, nikada šire, prskalice su nam obasjale oči i ruže koje sam dobila nisu bile ni blizu tako lepe kao pogled kad mi ih je pružio, po malo smotano nešto je šapnuo, previše tiho a sad mi se čini da čujem tišinu glasnije nego tu graju, galamu, muziku koju su sada zamenile vesti.

Umesto mene svi su imali pravo na po jednu želju od mene, zajedničku – da im recitujem. I sada ne znam zašto sam izabrala Jasenjina i „ Ne daj se Ines“, Marko (Nešin tata) pratio me na gitari a ja sam recitovala uz suze koje više ne znam jesu li bile od sreće, tuge ili se pomešalo pažnjom kojom su me slušali.

Lepi smo bili, mladi, puni života, puni planova, puni poljubaca i leptirića u stomaku, pričamo o boljoj budućnosti, verujući u bolje sutra. Ja nisam bila farmaceut, bila sam slavljenica u lepoj kratkoj crvenoj haljinici, pevala sam u toj grupi dragih mi ljudi sa kojima sam proživela toliko toga. Danas na te lepe i pametne glave padaju bombe, na televiziji ratni filmovi, crno-bele boje iz drugog svetskog rata, Bože sanjam li ja ovo? Nestalo je struje, javiću se čim pronađem sveću.

Megi,

Možda je bolje da ne nastavljam. Jako sam usamljena, imam samo tebe, ti postojiš kao moj izmišljeni lik, kao moj trenutni jedini i najbolji prijatelj. Virus Korona je ugasio moju školu, mamin i tatin osmeh, mojih 14 godina se pretvorilo u 80 dekinih, ne izlazim iz kuće, ne viđam drugarice i drugove, čak sam se i nastavnika poželela. Prizivam im likove, blede mi u sećanjima. Sve što mi se činilo naporno, od ustajanja ujutru do učenja, testova sada mi se čini kao lepota života.

Vraćaju mi se sve gluposti koje smo radili i kojima sam se toliko smejala, onako od srca, bezbrižno nezadrživo, baš onda kada nije bio trenutak zbog čega sam bila grđena. Kada je Svetislav pao sa stolice, kada smo svi pobegli sa časa, kada me je Ana uvalila u sneg, kada sam plakala zbog dvojke iz hemije, kada su mi poruke stizale na dve sekunde i svako je imao drugačiju želju gde da skitamo, kada smo kod mene slavili Novu godinu i učile da igramo Užičko kolo, puna mi je glava uspomena. Nedostaje mi škola, jako svakim danom sve više, sećanja mi ne blede već mi pomažu da verujem da ću sve nadoknaditi.

Mama i tata često ponavljaju „još malo“, malo mi je previše. Stalno čujem brojeve umrlih koje pominju ovde ili onde na nekom delu planete zato se i bojim da mi je to „malo“ svakim danom sve više, jer ja sam još uvek dete. Hoću li zaboraviti da vozim bicikl bez ruku.

Jesam li ja nešto skrivila??? Ko je skrivio to što su moj mali život i živote mnogih spakovali u jednu sobu danima, pita li se iko? Postoji li cena za ono što nam se desilo? Zašto ti isti koji su nas kritikovali da smo previše na telefonima, danas nas uče preko istih? Nema dodira, kontakata, žive reči, dođe mi da zavrištim: Hoću u školu, hoću svoje drugare, hoću svoju učionicu i moje nastavnike, hoću svoju klupu i svoj teški ranac, hoću da trčim za vreme velikog odmora kao da je to najlepši provod u mom životu!“

Kradom slušam šta se šapuće, tako malo razumem od svega ali mrzim te slike, brojeve, nedelje, prognoze, onda čekam „nečije“ poruke jer u njima nema toga da nam je planeta prenaseljena, da je to neko sve unapred smislio, da je bilo i kuge i tuberkuloze, da je bilo i „Variole vere“, ja čekam srca koja mi stižu na monitoru telefona i smešim se videvši sebe kako jurim kroz hodnik moje škole da pokupim sva ta srca da ne bi otišla nekom drugom. Moram da idem i držim se mamine česte rečenice iz neke čuvene knjige glavne junakinje koja uvek kad nije po njenom izgovori „ Misliću o tome sutra!“ zato misliću o tome sutra ta što pre krenem u školu.

Lana Nežić VII1